เทศบัญญัติเทศบาลนครรังสิต
เทศบัญญัติเทศบาลนครรังสิต
เรื่อง การจัดการมูลฝอย
พ.ศ. ๒๕๕๖[๑]
 

โดยที่เป็นการสมควรตราเทศบัญญัติเทศบาลนครรังสิต
ว่าด้วยการจัดการมูลฝอย

อาศัยอำนาจตามความในมาตรา ๒๐ มาตรา ๕๔ มาตรา ๕๕ มาตรา ๕๘ มาตรา ๖๓ และมาตรา
๖๕ แห่งพระราชบัญญัติการสาธารณสุข พ.ศ. ๒๕๓๕ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ประกอบกับมาตรา ๖๐ แห่งพระราชบัญญัติเทศบาล
พ.ศ. ๒๔๙๖ แก้ไขเพิ่มเติมโดยพระราชบัญญัติเทศบาล (ฉบับที่ ๕) พ.ศ. ๒๕๑๐
เทศบาลนครรังสิตโดยความเห็นชอบของสภาเทศบาลนครรังสิตและผู้ว่าราชการจังหวัดปทุมธานี
จึงตราเทศบัญญัติไว้ ดังต่อไปนี้

ข้อ ๑ เทศบัญญัตินี้เรียกว่า เทศบัญญัติเทศบาลนครรังสิต เรื่อง การจัดการมูลฝอย พ.ศ. ๒๕๕๖

ข้อ ๒ เทศบัญญัตินี้ให้ใช้บังคับในเขตเทศบาลนครรังสิตตั้งแต่เมื่อได้ประกาศไว้โดยเปิดเผย
ณ สำนักงานเทศบาลนครรังสิตแล้วเจ็ดวัน

ข้อ ๓ ให้ยกเลิกเทศบัญญัติเทศบาลตำบลประชาธิปัตย์
เรื่อง การกำจัดสิ่งปฏิกูลและมูลฝอย พ.ศ. ๒๕๓๘
บรรดาเทศบัญญัติ กฎ ข้อบังคับ ระเบียบ หรือคำสั่งอื่นใดในส่วนที่ได้ตราไว้แล้วก่อนเทศบัญญัตินี้หรือซึ่งขัดแย้งกับเทศบัญญัตินี้ให้ใช้เทศบัญญัตินี้แทน

ข้อ ๔ ในเทศบัญญัตินี้
มูลฝอย หมายความว่า เศษกระดาษ
เศษผ้า เศษอาหาร เศษสินค้า เศษวัตถุ ถุงพลาสติก ภาชนะที่ใส่อาหาร เถ้า มูลสัตว์
ซากสัตว์ หรือสิ่งอื่นใดที่เก็บกวาดจากถนน ตลาดที่เลี้ยงสัตว์ หรือที่อื่น
และหมายความรวมถึงมูลฝอยติดเชื้อ มูลฝอยที่เป็นพิษหรือเป็นอันตรายจากชุมชน
ที่หรือทางสาธารณะ หมายความว่า
สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือสัญจรได้
อาคาร หมายความว่า ตึก บ้าน
เรือน โรง ร้าน แพ คลังสินค้า
สำนักงานหรือสิ่งที่สร้างขึ้นอย่างอื่นซึ่งบุคคลอาจเข้าอยู่หรือเข้าใช้สอยได้
เจ้าพนักงานท้องถิ่น หมายความว่า
นายกเทศมนตรีนครรังสิต
เจ้าพนักงานสาธารณสุข หมายความว่า
เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข
พ.ศ. ๒๕๓๕
อาคารขนาดใหญ่พิเศษ หมายความว่า
อาคารที่ก่อสร้างขึ้นเพื่อใช้พื้นที่อาคารหรือส่วนใดของอาคารเป็นที่อยู่อาศัยหรือประกอบกิจการประเภทเดียวหรือหลายประเภท
โดยมีพื้นที่รวมกันทุกชั้นในหลังเดียวกันตั้งแต่หนึ่งหมื่นตารางเมตรขึ้นไป
อาคารชุมนุมคน หมายความว่า
อาคารหรือส่วนใดของอาคารที่บุคคลอาจเข้าไปภายในเพื่อประโยชน์ในการชุมนุมคนที่มีพื้นที่ตั้งแต่หนึ่งพันตารางเมตรขึ้นไป
หรือชุมนุมคนได้ตั้งแต่ห้าร้อยคนขึ้นไป

ข้อ ๕ ให้นายกเทศมนตรีนครรังสิตรักษาการให้เป็นไปตามเทศบัญญัตินี้
และให้มีอำนาจออกข้อบังคับ ระเบียบ ประกาศ
หรือคำสั่งเพื่อปฏิบัติการให้เป็นไปตามเทศบัญญัตินี้

หมวด ๑
บททั่วไป
 

ส่วนที่ ๑
บททั่วไปเกี่ยวกับการจัดการมูลฝอย
 

ข้อ ๖ ห้ามมิให้ผู้ใดทำการถ่าย
เท ทิ้ง หรือทำให้มีขึ้นซึ่งมูลฝอยในที่หรือทางสาธารณะ
นอกจากในที่ที่เทศบาลนครรังสิตจัดไว้ให้

ข้อ ๗ เจ้าของหรือผู้ครอบครองอาคารหรือสถานที่ใด
ๆ
ต้องจัดให้มีที่รองรับมูลฝอยอย่างเพียงพอที่รองรับมูลฝอยตามวรรคหนึ่งต้องเป็นภาชนะปิดมิดชิด
ไม่รั่ว ไม่ซึม และป้องกันกลิ่นเหม็นออกมาข้างนอกตามแบบคำแนะนำของเจ้าพนักงานสาธารณสุข

ข้อ ๘ เจ้าของอาคารขนาดใหญ่พิเศษอาคารชุมนุมคน
หรือตลาด ตามเทศบัญญัติเทศบาลเมืองรังสิต ว่าด้วยตลาด พ.ศ. ๒๕๕๒
นอกจากต้องจัดให้มีที่รองรับมูลฝอยตามข้อ ๗
แล้วยังต้องจัดให้มีตู้สำหรับรองรับมูลฝอยของอาคารที่ปิดมิดชิด ไม่รั่ว
ไม่ซึมและป้องกันกลิ่นเหม็นและเป็นตู้ที่ใช้สำหรับการบรรทุกมูลฝอยโดยรถบรรทุกตามแบบที่เจ้าพนักงานท้องถิ่นประกาศกำหนด
ทั้งนี้ เพื่อความสะดวกในการเก็บขนและสุขลักษณะของอาคารหรือสถานที่ข้างต้น
ตู้ที่ใช้สำหรับการบรรทุกมูลฝอยโดยรถบรรทุกตามวรรคหนึ่งต้องตั้งอยู่ในจุดที่รถเก็บขนมูลฝอยสามารถไปเก็บขนได้โดยสะดวก
และมีพื้นที่ติดตั้งที่เพียงพอสำหรับการสับเปลี่ยนตู้

ข้อ ๙ ห้ามมิให้ผู้ใด
ทำการขน ถ่าย เท คุ้ย เขี่ย หรือขุดมูลฝอยในที่รองรับ รถขน เรือขน
หรือสถานที่พักมูลฝอยใด ๆ ของเทศบาลนครรังสิต เว้นแต่เป็นการกระทำตามหน้าที่ของพนักงานเทศบาลหรือเจ้าหน้าที่ของเทศบาลนครรังสิต

ข้อ ๑๐ ถ้าเจ้าพนักงานท้องถิ่นเห็นว่า อาคาร
สถานที่หรือบริเวณใด
ควรทำการเก็บขนมูลฝอยไปทำการกำจัดให้ถูกต้องด้วยสุขลักษณะยิ่งขึ้น
เจ้าพนักงานท้องถิ่นจะแจ้งเป็นหนังสือไปยังเจ้าของหรือผู้ครอบครองอาคาร
สถานที่หรือบริเวณนั้น ๆ ให้ทราบล่วงหน้าไม่น้อยกว่าเจ็ดวัน
หรือเมื่อได้ทำการปิดประกาศไว้ในที่เปิดเผยเป็นเวลาไม่น้อยกว่าเจ็ดวันนับตั้งแต่วันปิดประกาศแล้ว
เจ้าของหรือผู้ครอบครองอาคารสถานที่ หรือบริเวณใด ๆ
จะต้องให้เจ้าหน้าที่ของเจ้าพนักงานท้องถิ่นแต่ฝ่ายเดียวเท่านั้น
เก็บขนมูลฝอยจากอาคารสถานที่ หรือบริเวณนั้นซึ่งตนเป็นเจ้าของหรือครอบครองอยู่
โดยเสียค่าธรรมเนียมเก็บขนตามอัตราที่ได้กำหนดไว้ตามข้อ ๑๒ วรรคหนึ่ง

ข้อ ๑๑ ห้ามมิให้ผู้ใดทำการกำจัดมูลฝอยที่ทำให้เกิดมลภาวะที่เป็นพิษ

ส่วนที่ ๒
ค่าธรรมเนียมการเก็บ
ขนมูลฝอย
 

ข้อ ๑๒ เจ้าของหรือผู้ครอบครองอาคารหรือสถานที่ซึ่งอยู่ในเขตพื้นที่การให้บริการเก็บ
ขนหรือกำจัดมูลฝอยของเทศบาลนครรังสิตหรือเขตพื้นที่ที่เทศบาลนครรังสิตมอบให้บุคคลอื่นดำเนินการแทนจะต้องเสียค่าธรรมเนียมการให้บริการแก่เทศบาลนครรังสิตตามอัตราที่กำหนดไว้ท้ายเทศบัญญัตินี้
กรณีนิติบุคคลหมู่บ้านจัดสรรตามกฎหมายว่าด้วยการจัดสรรที่ดิน
นิติบุคคลอาคารชุดตามกฎหมายว่าด้วยอาคารชุดหรือชุมชนที่จัดตั้งตามระเบียบของเทศบาลนครรังสิตใดที่กำหนดจุดรวมถังรองรับมูลฝอยเป็นจุดเดียวหรือหลายจุดในหมู่บ้าน
ในอาคาร หรือในชุมชน
สำหรับให้เจ้าของหรือผู้ครอบครองอาคารภายในนิติบุคคลหมู่บ้านจัดสรร
เจ้าของร่วมในอาคารชุด หรือเจ้าของหรือผู้ครอบครองอาคารในชุมชน แล้วแต่กรณี นั้นนำมูลฝอยไปทิ้งรวมกัน
หากมีความประสงค์จะรับหน้าที่เป็นผู้เสียค่าธรรมเนียมการให้บริการแก่เทศบาลนครรังสิต
ให้แจ้งความประสงค์เป็นหนังสือต่อเทศบาลนครรังสิตพร้อมกับบัญชีรายชื่อเจ้าของหรือผู้ครอบครองอาคารหรือเจ้าของร่วม
แล้วแต่กรณี ที่ตนประสงค์จะรับหน้าที่แทน เมื่อเทศบาลนครรังสิตพิจารณาแล้วอนุญาต
ให้หน้าที่ในการเสียค่าธรรมเนียมการให้บริการในส่วนของเจ้าของอาคารหรือผู้ครอบครองอาคารที่เป็นสมาชิกนิติบุคคลหมู่บ้านจัดสรร
เจ้าของร่วมในอาคารชุด หรือเจ้าของหรือผู้ครอบครองอาคารในชุมชนแห่งนั้น ๆ ทั้งนี้ ได้คำนวณการเสียค่าธรรมเนียมการให้บริการเก็บ
ขนจากปริมาณมูลฝอยที่จุดรวมถังรองรับมูลฝอยตามอัตราในวรรคหนึ่ง

หมวด ๒
การดำเนินกิจการรับทำการเก็บ
ขน หรือกำจัดมูลฝอย
 

ส่วนที่ ๑
หลักเกณฑ์วิธีการและเงื่อนไขการขอ
และการออก
ใบอนุญาตดำเนินกิจการรับทำการเก็บ
ขน หรือกำจัดมูลฝอย
 

ข้อ ๑๓ ผู้ใดประสงค์จะเป็นผู้ดำเนินกิจการรับทำการเก็บ
ขน หรือกำจัดมูลฝอย โดยทำเป็นธุรกิจหรือโดยรับประโยชน์ตอบแทนด้วยการคิดค่าบริการในเขตเทศบาลนครรังสิตจะต้องยื่นคำขอรับใบอนุญาตตามแบบ
สม. ๑ ต่อเจ้าพนักงานท้องถิ่น พร้อมกับหลักฐานต่าง ๆ ดังต่อไปนี้
(๑)
สำเนาบัตรประจำตัวประชาชนหรือหนังสือรับรองนิติบุคคลในกรณีที่เป็นนิติบุคคล
(๒) แผนการดำเนินกิจการซึ่งอย่างน้อยต้องประกอบด้วยวิธีดำเนินการเก็บ
ขนหรือกำจัดมูลฝอย เครื่องมือ อุปกรณ์
สถานที่และบุคลากรที่ใช้ในการดำเนินการเก็บขนหรือกำจัดมูลฝอย
(๓) หลักฐานเกี่ยวกับอุปกรณ์ที่ใช้ในการปฏิบัติงานตามข้อ ๑๔ เช่น
ภาพถ่ายอุปกรณ์เครื่องมือปฏิบัติงาน สำเนาคู่มือการจดทะเบียนรถ เป็นต้น
(๔) สำเนาใบอนุญาตตามกฎหมายที่เกี่ยวข้อง
(๕) อื่น ๆ ตามที่เจ้าพนักงานท้องถิ่นประกาศกำหนด

ข้อ ๑๔ ผู้ขอรับใบอนุญาตตามข้อ ๑๓
จะต้องมีลักษณะตามเงื่อนไขดังต่อไปนี้
ผู้ขอรับใบอนุญาตดำเนินกิจการรับทำการเก็บ ขนมูลฝอยต้องมีลักษณะ
ดังต่อไปนี้
(๑) เป็นบุคคลธรรมดาหรือนิติบุคคลหากเป็นบุคคลธรรมดาต้องมีอายุไม่ต่ำกว่า
๒๐ ปีบริบูรณ์
(๒) ไม่เป็นบุคคลไร้ความสามารถ ไม่เป็นผู้วิกลจริต
หรือเป็นบุคคลล้มละลาย
(๓) ต้องมีพาหนะและวัสดุอุปกรณ์ที่ใช้ในการเก็บขนที่ถูกสุขลักษณะ
ตามที่เจ้าพนักงานท้องถิ่นโดยคำแนะนำของเจ้าพนักงานสาธารณสุขประกาศกำหนด
(๔) ต้องมีอุปกรณ์ทำความสะอาดประจำรถ เช่น ถังตักน้ำ ไม้กวาด
น้ำยาฆ่าเชื้อโรค เป็นต้น
(๕)
ต้องจัดให้มีการแสดงข้อความที่ตัวพาหนะขนถ่ายมูลฝอยให้รู้ว่าเป็นพาหนะเก็บขนมูลฝอย
และต้องแสดงเลขทะเบียนใบอนุญาตประกอบกิจการ ชื่อหน่วยงานที่เป็นผู้ออกใบอนุญาต
ชื่อบริษัทหรือเจ้าของกิจการ
ด้วยตัวอักษรไทยซึ่งมีขนาดเห็นได้ชัดเจนตามที่เทศบาลนครรังสิตประกาศกำหนด
(๖) ต้องจัดให้มีเสื้อคลุมสะท้อนแสง ถุงมือ รองเท้าหนังยางหุ้มสูงถึงแข้งและผ้าปิดปากและจมูกสำหรับผู้ปฏิบัติงาน
(๗) ต้องแสดงหลักฐานว่าจะนำมูลฝอยไปกำจัด ณ แหล่งกำจัดที่ถูกสุขลักษณะแห่งใด
ผู้ขอรับใบอนุญาตดำเนินกิจการรับทำการกำจัดมูลฝอยจะต้องมีลักษณะดังต่อไปนี้
(๑) มีลักษณะตามข้อ ๑๔ วรรคหนึ่ง (๑) และ (๒)
(๒)
มีระบบกำจัดมูลฝอยที่ถูกสุขลักษณะและไม่ก่อให้เกิดมลพิษต่อสิ่งแวดล้อมหรือก่อให้เกิดเหตุรำคาญต่อประชาชน

ข้อ ๑๕ ผู้ได้รับใบอนุญาตต้องมารับใบอนุญาตภายในกำหนดสิบห้าวันนับแต่วันที่ได้รับหนังสือแจ้งการอนุญาตจากเจ้าพนักงานท้องถิ่น
หากไม่มารับภายในกำหนดเวลาดังกล่าวโดยไม่มีเหตุอันสมควรให้ถือว่าสละสิทธิ์

ส่วนที่ ๒
เงื่อนไขที่ผู้ได้รับใบอนุญาตต้องปฏิบัติ
 

ข้อ ๑๖ ในการดำเนินกิจการผู้ได้รับใบอนุญาตต้องปฏิบัติตามหลักเกณฑ์
และเงื่อนไข ดังต่อไปนี้
ผู้ได้รับใบอนุญาตดำเนินกิจการรับทำการเก็บขนมูลฝอย
(๑) ขณะทำการเก็บขนมูลฝอย
ต้องควบคุมให้ผู้ปฏิบัติงานแต่งกายให้ถูกสุขลักษณะ ผูกผ้าปิดปาก จมูก ถุงมือ
รองเท้ายางหุ้มสูงถึงแข้ง และสวมเสื้อคลุมสะท้อนแสง และทำความสะอาดเสื้อคลุมถุงมือ
และรองเท้าหนังยางหลังจากเสร็จสิ้นการปฏิบัติงานประจำวัน
(๒) ทำความสะอาดพาหนะเก็บขนมูลฝอยอย่างน้อยวันละ ๑ ครั้ง
หลังจากที่ออกปฏิบัติงานเก็บขนมูลฝอยแล้ว
สำหรับน้ำเสียที่เกิดจากการล้างต้องได้รับการบำบัดหรือกำจัดด้วยวิธีการที่ถูกสุขลักษณะก่อนปล่อยทิ้งสู่สาธารณะ
(๓) กรณีที่มีมูลฝอยหกเรี่ยราด
ให้ดำเนินการเก็บและทำความสะอาดในทันที
(๔) มีการตรวจสุขภาพแก่ผู้ปฏิบัติงานเก็บขนมูลฝอยอย่างน้อยปีละ ๑
ครั้ง
ผู้ได้รับใบอนุญาตดำเนินกิจการรับทำการกำจัดมูลฝอย
(๑) ต้องระบุวิธีการกำจัดมูลฝอย
สถานที่กำจัดมูลฝอยต่อเจ้าพนักงานท้องถิ่น
(๒) สถานที่กำจัดมูลฝอยต้องไม่ขัดต่อกฎหมายที่เกี่ยวข้อง
(๓)
ต้องดำเนินการกำจัดมูลฝอยอย่างถูกสุขลักษณะตามที่เจ้าพนักงานท้องถิ่น
โดยคำแนะนำของเจ้าพนักงานสาธารณสุขประกาศกำหนด

ข้อ ๑๗ ผู้ได้รับใบอนุญาตให้เป็นผู้ดำเนินกิจการตามเทศบัญญัตินี้จะพึงเรียกเก็บค่าบริการจากผู้รับบริการได้ไม่เกินอัตราค่าบริการขั้นสูงตามที่กำหนดไว้ท้ายเทศบัญญัตินี้

ข้อ ๑๘ ในการให้บริการตามใบอนุญาต
ผู้รับใบอนุญาตต้องทำสัญญาเป็นหนังสือกับผู้รับบริการทุกรายโดยสัญญาดังกล่าวอย่างน้อยต้องระบุถึงอัตราค่าบริการ
ระยะเวลาในการให้บริการและความรับผิดชอบในกรณีผิดสัญญา
โดยส่งสำเนาสัญญาให้เจ้าพนักงานท้องถิ่น
ภายในกำหนดสามสิบวันก่อนวันที่เริ่มการให้บริการ

ข้อ ๑๙ เมื่อผู้ได้รับใบอนุญาตเลิกการให้บริการแก่ผู้รับบริการรายใด
จะต้องทำเป็นหนังสือแจ้งเจ้าพนักงานท้องถิ่นล่วงหน้าก่อนเลิกการให้บริการอย่างน้อยสิบห้าวัน
ในกรณีที่มีการเปลี่ยนแปลงรายละเอียดในสัญญาที่ทำขึ้นระหว่างผู้รับใบอนุญาตกับผู้รับบริการ
เช่น การเปลี่ยนอัตราค่าบริการ
ผู้ได้รับใบอนุญาตต้องสำเนาสัญญาที่แก้ไขแล้วนั้นให้เจ้าพนักงานท้องถิ่นภายในกำหนดสามสิบวัน
ก่อนวันที่ได้เริ่มการให้บริการตามสัญญาใหม่

ข้อ ๒๐ เมื่อผู้ได้รับอนุญาตไม่ประสงค์จะประกอบกิจการต่อไปให้ยื่นคำขอเลิกการดำเนินกิจการต่อเจ้าพนักงานท้องถิ่นตามแบบ
สม. ๔
หากผู้ได้รับใบอนุญาตประสงค์จะแก้ไขรายการในใบอนุญาตให้ยื่นคำขอต่อเจ้าพนักงานท้องถิ่นตามแบบ
สม. ๔

ส่วนที่ ๓
หลักเกณฑ์
วิธีการ และเงื่อนไขการต่ออายุใบอนุญาต การขอรับใบแทน
ใบอนุญาตดำเนินกิจการรับทำการเก็บ
ขน หรือกำจัดมูลฝอย
 

ข้อ ๒๑ บรรดาใบอนุญาตที่ออกให้ตามเทศบัญญัตินี้ให้มีอายุหนึ่งปีนับแต่วันที่ออกใบอนุญาตและให้ใช้ได้เพียงในเขตอำนาจของเทศบาลนครรังสิตเท่านั้น
การขอต่ออายุใบอนุญาตจะต้องยื่นคำขอก่อนใบอนุญาตสิ้นอายุ
เมื่อได้ยื่นคำขอพร้อมกับเสียค่าธรรมเนียมแล้วให้ประกอบกิจการต่อไปได้จนกว่าเจ้าพนักงานท้องถิ่นจะสั่งไม่ต่ออายุใบอนุญาต
การขอต่ออายุใบอนุญาตและการอนุญาตให้ต่ออายุใบอนุญาตให้นำหลักเกณฑ์ในส่วนที่
๒ ของหมวดนี้มาบังคับใช้โดยอนุโลม

ข้อ ๒๒ ในกรณีที่ใบอนุญาตสูญหาย ถูกทำลาย
หรือชำรุดในสาระที่สำคัญ
ให้ผู้ได้รับใบอนุญาตยื่นคำขอรับใบแทนใบอนุญาตภายในสิบห้าวันนับแต่วันที่ได้ทราบถึงการสูญหาย
ถูกทำลาย หรือชำรุดตามแบบที่กำหนดไว้ท้ายเทศบัญญัตินี้
การขอรับใบแทนใบอนุญาตและการออกใบแทนใบอนุญาตให้เป็นไปตามหลักเกณฑ์
วิธีการและเงื่อนไข ดังต่อไปนี้
(๑) ในกรณีใบอนุญาตสูญหาย
ให้ผู้ยื่นคำขอรับใบแทนใบอนุญาตนำสำเนาบันทึกการแจ้งความต่อเจ้าพนักงานตำรวจแห่งท้องที่ที่ใบอนุญาตสูญหายมาแสดงต่อเจ้าพนักงานท้องถิ่นด้วย
(๒) ในกรณีใบอนุญาตถูกทำลาย หรือชำรุดในสาระสำคัญ
ให้ผู้ยื่นคำขอรับใบแทนใบอนุญาตนำใบอนุญาตเดิมเท่าที่เหลืออยู่มาแสดงต่อเจ้าพนักงานท้องถิ่นด้วย

ข้อ ๒๓ การออกใบแทนใบอนุญาตให้เจ้าพนักงานท้องถิ่นดำเนินการตามหลักเกณฑ์
วิธีการ และเงื่อนไขดังนี้
(๑) การออกใบแทนใบอนุญาตให้ประทับตราสีแดงคำว่า ใบแทน กำกับไว้ด้วย และให้มีวัน เดือน ปี
ที่ออกใบแทนพร้อมทั้งลงลายมือชื่อเจ้าพนักงานท้องถิ่นหรือผู้ที่ได้รับมอบหมายจากเจ้าพนักงานท้องถิ่นในใบแทนและต้นขั้วใบแทน
(๒) ให้ใช้ใบแทนใบอนุญาตได้เท่าเวลาที่เหลือของอายุใบอนุญาตเดิมนั้น
(๓) บันทึกด้านหลังต้นขั้วใบอนุญาตเดิมระบุสาเหตุการสูญเสีย ถูกทำลาย
หรือชำรุดในสาระสำคัญของใบอนุญาตเดิม แล้วแต่กรณี และลงเล่มที่ เลขที่ ปี
ของใบแทนใบอนุญาต

ส่วนที่ ๔
ค่าธรรมเนียมใบอนุญาตดำเนินกิจการรับทำการเก็บ
ขน หรือกำจัดมูลฝอย
 

ข้อ ๒๔ ผู้ได้รับใบอนุญาตต้องเสียค่าธรรมเนียมการออกใบอนุญาตตามอัตราที่กำหนดไว้ท้ายเทศบัญญัตินี้ในวันที่มารับใบอนุญาตสำหรับกรณีที่เป็นการขอรับใบอนุญาตครั้งแรกหรือก่อนใบอนุญาตสิ้นอายุสำหรับกรณีที่เป็นการขอต่ออายุใบอนุญาต
ให้ยื่นคำขอต่ออายุใบอนุญาตถ้ามิได้เสียค่าธรรมเนียมภายในเวลาที่กำหนด
ให้ชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระ
เว้นแต่ผู้ได้รับอนุญาตจะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไป

ข้อ ๒๕ บรรดาค่าธรรมเนียมและค่าปรับตามเทศบัญญัตินี้
ให้เป็นรายได้ของเทศบาลนครรังสิต

หมวด ๓
แบบพิมพ์และบทกำหนดโทษ
 

ข้อ ๒๖ ให้ใช้แบบพิมพ์ต่าง ๆ
ตามที่กำหนดไว้ท้ายเทศบัญญัตินี้ ดังต่อไปนี้
(๑) คำขอรับใบอนุญาตประกอบกิจการรับทำการเก็บ ขน หรือกำจัดมูลฝอย
โดยทำเป็นธุรกิจหรือโดยรับประโยชน์ตอบแทนด้วยการคิดค่าบริการ ให้ใช้แบบ สม. ๑
(๒) ใบอนุญาตประกอบกิจการรับทำการเก็บ ขน
หรือกำจัดมูลฝอยโดยทำเป็นธุรกิจหรือโดยรับประโยชน์ตอบแทนด้วยการคิดค่าบริการ
ให้ใช้แบบ สม. ๒
(๓) คำขอต่อใบอนุญาตประกอบกิจการรับทำการเก็บ ขน
หรือกำจัดมูลฝอยโดยทำเป็นธุรกิจหรือโดยรับประโยชน์ตอบแทนด้วยการคิดค่าบริการ
ให้ใช้แบบ สม. ๓
(๔) คำขออนุญาตการต่าง ๆ ให้ใช้แบบ สม. ๔

ข้อ ๒๗ ผู้ใดฝ่าฝืนหรือไม่ปฏิบัติตามเทศบัญญัตินี้
ต้องระวางโทษตามมาตรา ๗๓ วรรคสอง แห่งพระราชบัญญัติการสาธารณสุข พ.ศ. ๒๕๓๕
ผู้ใดฝ่าฝืนหรือไม่ปฏิบัติตามข้อ ๑๖ ข้อ ๑๗ ข้อ ๑๘ ข้อ ๑๙ และข้อ ๒๐
ต้องระวางโทษตามมาตรา ๗๓ วรรคหนึ่ง แห่งพระราชบัญญัติการสาธารณสุข พ.ศ. ๒๕๓๕
ผู้ใดฝ่าฝืนข้อ ๖, ๗, ๘, ๙, ๑๐ และ ๑๑
ในกรณีที่เกี่ยวกับมูลฝอยติดเชื้อหรือมูลฝอยที่เป็นพิษหรืออันตรายจากชุมชน
ต้องระวางโทษตามมาตรา ๗๓/๑ แห่งพระราชบัญญัติการสาธารณสุข พ.ศ. ๒๕๓๕


ประกาศ
ณ วันที่ ๒๐ พฤศจิกายน พ.ศ. ๒๕๕๖
ธีรวุฒิ
กลิ่นกุสุม
นายกเทศมนตรีนครรังสิต
[เอกสารแนบท้าย]

๑. คำขอรับใบอนุญาตประกอบกิจการรับทำการเก็บ ขน หรือกำจัดมูลฝอย (แบบ
สม. ๑)
๒. ใบอนุญาตประกอบกิจการรับทำการเก็บ ขน หรือกำจัดมูลฝอย (แบบ สม. ๒)
๓. คำขอต่ออายุใบอนุญาตประกอบกิจการรับทำการเก็บ ขน หรือกำจัดมูลฝอย
(แบบ สม. ๓)
๔. คำขออนุญาตต่าง ๆ เกี่ยวกับการประกอบกิจการรับทำการเก็บ ขน
หรือกำจัดมูลฝอย (แบบ สม. ๔)
๕. บัญชีอัตราค่าธรรมเนียมท้ายเทศบัญญัติเทศบาลนครรังสิต เรื่อง
การจัดการมูลฝอย พ.ศ. ๒๕๕๖
๖. บัญชีอัตราค่าบริการขั้นสูงท้ายเทศบัญญัติเทศบาลนครรังสิต เรื่อง
การจัดการมูลฝอย พ.ศ. ๒๕๕๖ สำหรับการบริการรับทำการเก็บ ขน หรือกำจัดมูลฝอย โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ

(ดูข้อมูลจากภาพกฎหมาย)















ปริยานุช/ผู้จัดทำ
๒ พฤษภาคม ๒๕๕๗

อุษมล/ผู้ตรวจ
๑๕ พฤษภาคม
๒๕๕๗


[๑] ราชกิจจานุเบกษา
เล่ม ๑๓๑/ตอนที่ ๔๕ ง/หน้า ๑๙๗/๑ พฤษภาคม ๒๕๕๗